FI Euroopan unionin virallinen lehti C 290/7

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

2012/C 290/06

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTEENVETO

NEUVOSTON ASETUS (EY) N:o 510/2006

”KRAŠKI MED”

EY-N:o: SI-PDO-0005-0532-24.03.2006

SAN ( X ) SMM ( )

Tässä yhteenvedossa esitetään eritelmän pääkohdat tiedotustarkoituksessa.

1. Jäsenvaltion toimivaltainen viranomainen:

Nimi: Ministrstvo RS za kmetijstvo, gozdarstvo in prehrano Osoite: Dunajska 22 SI-1000 Ljubljana SLOVENIJA P. +386 14789109 F. +386 14789055 Sähköposti: varnahrana.mkgp@gov.si

2. Hakijaryhmittymä:

Nimi: Čebelarsko društvo Sežana Osoite: Brkinčeva 24 SI-6210 Sežana SLOVENIJA P. +386 57342667 F. +386 57340084 Sähköposti: air.maat@siol.net Kokoonpano: Tuottaja/jalostaja ( X ) Muu ( )

3. Tuotelaji:

Luokka 1.4 Muut eläinperäiset tuotteet (munat, hunaja, erilaiset maitotuotteet paitsi voi jne.)

4. Eritelmä:

(yhteenveto asetuksen (EY) N:o 510/2006 4 artiklan 2 kohdan mukaisista vaatimuksista)

4.1 Nimi:

”Kraški med”

4.2 Kuvaus:

Nimellä ”Kraški med” varustettu hunaja tuotetaan mesisadosta, jonka mehiläiset keräävät kasveista Karstin alueella. Hunajan tuotantoon käytettävät erityiset kasvuympäristöt johtuvat maaperä- ja ilmasto-olosuhteista. Meden kasvitieteellisen alkuperän mukaan Karstin alueella tuotetaan jäljempänä lueteltuja hunajatyyppejä:

— Metsähunaja tuotetaan mehiläisten Karstin alueen metsien ja kuivien tasankojen eri lehti- ja havupuulajeista keräämästä medestä. — Aistinvaraiset ominaisuudet Ulkonäkö – Keskiruskeasta tummanruskeaan, samea, saattaa kiteytyä nopeasti. Tuoksu – Miedosta keskitäyteläiseen, pihkan, kermakaramellin tai hajoavien lehtien vivahteita. Maku ja aromi – Keskimakeasta erittäin makeaan, hieman hapan; maku saattaa olla hieman karvas. Keskivoimakas viipyvä aromi, jossa tuntuu alkoholi, karamelli tai pihka. Sähkönjohtavuus > 0,8 mS/cm — Siitepölyn ominaisuudet Sisältää keskimääräisen tai erittäin runsaasti mesikastetta. Sisältää usein seuraavien lajien siitepölyä: kastanja (Castanea sativa), peruukkipensas (Cotinus coggygria), lehmus (Tilia sp.), hedelmäpuut (Prunus sp.), tammi (Quercus sp.), mannasaarni (Fraxinus ornus), talvikynteli (Satureja montana).

— Kukkaishunaja saadaan eri mesikasvien, nurmi- ja yrttikasvien sekä hedelmäpuiden medestä. — Aistinvaraiset ominaisuudet Ulkonäkö – Vaaleankeltaisesta ruskehtavaan, yleensä hieman sameaa, kiteytyy yleensä nopeasti ja tasaisesti. Tuoksu – Keskitäyteläisestä erittäin täyteläiseen, hedelmäinen, keitetyn tai soseutetun hedelmän tuoksu, kukkainen. Maku ja aromi – Makeasta erittäin makeaan, kevyesti happamasta keskimääräisen happamaan. Keskivoimakas tai erittäin voimakas, viipyvä tai pitkään viipyvä kukkainen, tuoreen hedelmän, soseutetun hedelmän tai karamellin aromi. Sähkönjohtavuus < 0,8 mS/cm — Siitepölyn ominaisuudet Sisältää usein seuraavien lajien siitepölyä: paatsamakasvit (Rhamnaceae) hedelmäpuut (Prunus sp.), akaasia (Robinia pseudoacacia), kastanja (Castanea sativa), keltamaite (Lotus corniculatus), vatukat (Rubus), mannasaarni (Fraxinus ornus), vaahtera (Acer sp.), peruukkipensas (Cotinus coggygria), muratti (Hedera helix).

— Akaasiahunaja — Aistinvaraiset ominaisuudet Ulkonäkö – Erittäin vaalea, lähes värittömästä oljenkeltaiseen. Aina läpikuultava, hyvin harvoin hieman opaalinhohtoinen. Säilyy juoksevana, ei kiteydy. Tuoksu – Miedosta erittäin mietoon; puhtaan kennokakun, tuoreen mehiläisvahan, akasiankukan ja vaniljakaramellin vivahteita. Maku ja aromi – Miedosta erittäin mietoon, hieman tai hyvin kevyesti hapan. Mieto ja lyhyt puhtaaseen kennokakkuun, tuoreeseen mehiläisvahaan, akasiankukkaan, vanilja- ja kermakaramelliin, tuoreeseen voihin ja tuoreeseen olkeen vivahtava aromi. Sähkönjohtavuus < 0,8 mS/cm — Siitepölyn ominaisuudet Akasian (Robinia pseudoacacia) siitepöly: ≥ 7 %. Sisältää usein seuraavien lajien siitepölyä: peruukkipensas (Cotinus coggygria), vatukat (Rubus), veikselinkirsikka (Prunus mahaleb), mannasaarni (Fraxinus ornus), mustamarjakanukka (Cornus sanguinea).

— Lehmuksenkukkahunaja — Aistinvaraiset ominaisuudet Ulkonäkö – Vaaleankeltaisesta meripihkan- tai oljenkeltaiseen, häivähdys vihertävää. Voi olla hieman sameaa. Kiteytyy yleensä nopeasti suuriksi karkearakenteisiksi rakeiksi. Tuoksu – Keskivoimakkaasta hyvin voimakkaaseen; raikas, lehmuksenkukkaan, mentoliin, sitruunankuoreen, tuoreeseen sahajauhoon ja toisinaan lääkeyrtteihin vivahtava. Maku ja aromi – Keskimakeasta erittäin makeaan, hieman tai keskimääräisen hapan, kevyesti tai erittäin kevyesti karvas, supistava. Aromi keskitäyteläisestä erittäin täyteläiseen, viipyvä tai pitkään viipyvä; raikas, mentoliin, tuoreeseen pähkinään, ruohoon ja keitettyyn lehmuksenkukkaan vivahtava. — Siitepölyn ominaisuudet Lehmuksen (Tilia sp.) siitepöly: ≥ 7 % Sisältää usein seuraavien lajien siitepölyä: kastanja (Castanea sativa), hedelmäpuut (Prunus sp.), valkoapila (Trifolium repens), vaahtera (Acer sp.), paatsamakasvit (Rhamnaceae). Sisältää hieman tai keskimääräisesti mesikastetta.

— Kastanjahunaja — Aistinvaraiset ominaisuudet Ulkonäkö – Tummanruskeasta meripihkan väriseen, punaiseen vivahtava. Säilyy yleensä juoksevana melko kauan. Kiteytyy karkearakenteisiksi rakeiksi. Tuoksu – Erittäin täyteläinen, kirpeä, kastanjankukkaan, märkään pahviin ja murskattuihin pähkinäpuun lehtiin vivahtava. Maku ja aromi – Keskimakea, hieman hapan ja keskimääräisen tai erittäin karvas maku. Karvaus viipyy keskipitkään tai erittäin pitkään. Voimakas tai erittäin voimakas, pitkään viipyvä aromi; paahdettuun sokeriin, karamelliin, savuun, yrtteihin tai absinttiin vivahtava. Sähkönjohtavuus > 0,8 mS/cm — Siitepölyn ominaisuudet Kastanjan (Castanea sativa) siitepöly: ≥ 55 % Sisältää usein seuraavien lajien siitepölyä: hedelmäpuut (Prunus sp.), lehmus (Tilia sp.), kärhö (Clematis L.).

— Veikselinkirsikkahunaja — Aistinvaraiset ominaisuudet Ulkonäkö – Punertavasta punaruskeaan, hieman sameaa. Voi kiteytyä ajan mittaan rakenteeltaan tiiviiksi ja pienikiteiseksi. Tuoksu – Täyteläinen tai erittäin täyteläinen tuoksu; kirsikankiveen, paahdettuihin kirsikoihin tai kukkivaan veikselinkirsikkaan vivahtava. Maku ja aromi – Keskimakeasta erittäin makeaan, hieman tai keskimääräisen hapan ja jonkin verran karvas maku. Karvaus viipyy keskipitkään. Erittäin voimakas ja keskipitkään tai pitkään viipyvä aromi; karvasmanteliin, paahdettuihin kirsikoihin, kirsikkasiirappiin tai lääkeyrtteihin vivahtava. — Siitepölyn ominaisuudet Veikselinkirsikan (Prunus mahaleb) siitepöly: ≥ 7 % Sisältää usein seuraavien lajien siitepölyä: muut hedelmäpuut (Prunus sp.), vaahtera (Acer sp.), hevoskastanja (Aesculus hippocastanum), kastanja (Castanea sativa), peruukkipensas (Cotinus coggygria), mannasaarni (Fraxinus ornus).

— Imeläkirsikkahunaja — Aistinvaraiset ominaisuudet Ulkonäkö – Kohtalaisen meripihkanvärisestä oranssinpunertavaan. Hunaja on hieman sameaa. Kiteytyy melko nopeasti pienikiteiseksi. Tuoksu – Keskitäyteläinen tuoksu; kirsikankukkaan, manteliin tai kirsikankiveen vivahtava. Maku ja aromi – Keskimakea tai erittäin makea ja jossain määrin hapan maku. Keskitäyteläinen keskipitkään viipyvä aromi; kypsään kirsikkaan, kirsikankukkaan tai manteliin vivahtava. Sähkönjohtavuus < 0,8 mS/cm — Siitepölyn ominaisuudet Imeläkirsikan (Prunus avium) siitepöly: ≥ 5 % Sisältää usein seuraavien lajien siitepölyä: vaahtera (Acer sp.), kastanja (Castanea sativa), peruukkipuu (Cotinus coggygria), mannasaarni (Fraxinus ornus).

— Talvikyntelihunaja — Aistinvaraiset ominaisuudet Ulkonäkö – Vaalean meripihkanvärinen, vihreään vivahtava. Kiteytyy nopeasti pienikiteiseksi, rakenteeltaan pehmeää. Tuoksu – Keskitäyteläinen; kuiviin kukkiin ja mausteyrtteihin vivahtava. Maku ja aromi – Keskimakea ja jossain määrin karvas maku. Keskitäyteläinen tai erittäin täyteläinen ja keskipitkään tai pitkään viipyvä aromi; siitepölyyn, kahviin tai kuivattuihin yrtteihin vivahtava. — Siitepölyn ominaisuudet Talvikyntelin (Satureja montana) siitepöly: ≥ 3 %. Sisältää usein seuraavien lajien siitepölyä: Lehmus (Tilia sp.), kastanja (Castanea sativa), muratti (Hedera helix).

Kraški med -hunajan on myös täytettävä seuraavat vaatimukset:

— vesipitoisuus enintään 18 %,

— HMF-pitoisuus pakkausajankohtana enintään 15 mg/kg,

— fruktoosin ja glukoosin kokonaispitoisuus vähintään 45 g/100 g:ssa hunajaa.

4.3 Maantieteellinen alue:

Suojattua alkuperänimitystä ”Kraški med” voidaan käyttää ainoastaan sellaisesta hunajasta, joka on tuotettu Sloveniassa laajennetulla Karstin tarhausalueella. Alueen raja kulkee Opatje Selosta Italian rajalle ja sitä pitkin edelleen Socerbiin, jatkuu sieltä Kraški robin kautta Rakitovecin kylään ja edelleen Kroatian rajalle, jota pitkin se jatkuu Golacin kylään ja sieltä Hrušican, Hujen ja Ostrožno Brdon kylien kautta Bujeen, sieltä edelleen Volčen, Lažen ja Lozicen kylien kautta Persuncan kukkulan pohjoisrinnettä pitkin Trebižaniin, sieltä Branica-joen laakson kautta Čipnjeen, sieltä edelleen Lukovecin, Škrbina, Lipan, Kostanjevican ja Krasun kautta edelleen Opatje Seloon.

Kaikki edellä mainitut paikkakunnat sijaitsevat maantieteellisellä alueella.

4.4 Alkuperätodisteet:

Kaikkien Kraški med -hunajaa tuottavien mehiläishoitajien mehiläispesät sijaitsevat laiduntamisvaiheen aikana maantieteellisellä alueella.

Kraški med -hunajan alkuperää valvotaan monella tasolla mehiläishoitajien, tarkastajien ja riippumattomien varmennuselinten toimesta.

Hunajan jäljitettävyyden varmistamiseksi mehiläishoitaja pitää rekisteriä, johon hän merkitsee tiedot mehiläisten laiduntamisesta, mehiläisyhdyskuntien lukumäärästä, hunajan keruuajankohdasta, tuotetun Kraški med -hunajan määrästä ja lajista sekä myydyn hunajan määrästä. Hän kirjaa myös mehiläisten terveyden suojaamiseksi toteutetut toimet sekä hunajan määritykset.

Čebelarsko društvo Sežana -yhdistys hallinnoi tietoja kaikista Kraški med -hunajaa tuottavista mehiläishoitajista (mehiläispesien sijainti, mehiläisyhdyskuntien lukumäärä, laiduntamisajankohta, ruokintatiedot, tuotetun hunajan määrä). Yhdistys pitää myös rekisteriä niille Kraški med -hunajan tuottajille jaetuista numeroiduista etiketeistä, jotka on sertifioitu eritelmän vaatimukset täyttäviksi, riippumatta siitä, ovatko he yhdistyksen jäseniä. Tältä osin jäsenyyden puuttuminen ei myöskään vaikuta millään tavalla syrjivästi.

Tarkastajat (jotka ovat luvan saaneita koulutettuja henkilöitä) valvovat, että kaikki mehiläishoitajat, kaikkien mehiläistuottajien, jotka haluavat käyttää nimeä ”Kraški med”, harjoittama mehiläishoito, hunajan tuotanto, varastointi ja pakkaaminen tapahtuvat vaatimustenmukaisella tavalla. Jos hunaja vastaa vaatimuksia, tarkastaja antaa mehiläishoitajalle tämän ilmoittamaa hunajamäärää vastaavan määrän Kraški med -etikettejä. Tarkastajat kirjaavat myös mehiläishoitajien harjoittamat käytänteet ja paikalla tehdyt hunajan määritykset.

4.5 Tuotantomenetelmä:

Mehiläispesien on sijaittava 4.3 kohdassa määritellyllä maantieteellisellä alueella.

Hunajan tuotannossa noudatetaan mehiläishoitoon liittyviä hyviä käytänteitä, jotka määritellään alan hyviä hygieniakäytänteitä koskevissa HACCP-järjestelmään perustuvissa ohjeissa ja jotka takaavat Kraški med -hunajan korkean laadun.

Talvella mehiläisiä voidaan ruokkia sokerilla ja sokeripitoisella ravinnolla. Laiduntamisen kynnyksellä ja sen aikana mehiläisiä ei ruokita. Kemiallisten valmisteiden käyttö on kielletty mehiläisten laiduntamisen aikana. Mehiläisille ei anneta lääkeaineita tai loistentorjunta-aineita sisältävää ravintoa. Hunaja kerätään yksinomaan mehiläispesistä, eikä sitä koskaan kerätä kakuista, joissa on jäljellä sikiöosastoja. Laiduntamisen aikana mehiläishoitaja toteaa mehiläispesissä kerättäväksi soveltuvan hunajan määrän. Hunajaa ei saa siivilöidä siivilällä, jonka silmäkoko ei ole vähintään 0,2 mm. Kerätty hunaja säilytetään astioissa, joissa on maininta erästä, keruupäivästä ja -paikasta, määrästä ja kerätyn hunajan lajista. Hunajan kuivattaminen on kielletty. Kiteytynyt hunaja voidaan pehmentää lämmittämällä, kuitenkin enintään 40 °C lämpötilaan kuumentimen ja hunajan kosketuskohdassa. Hunajan pehmentäminen mikroaaltouunissa ei ole sallittua.

Kraški med voidaan pakata erityyppisiin pakkauksiin. Heti pakkaamisen jälkeen purkki sinetöidään siten, ettei sitä voi aukaista sinettiä rikkomatta.

4.6 Yhteys maantieteelliseen alkuperään:

Kraški med -hunajan laatu ja tyypilliset aistinvaraiset ominaisuudet johtuvat useista eri tekijöistä, kuten Karstin alueen maaperä-, ilmasto- ja kasvimaantieteellisistä erityispiirteistä, mehiläishoitoperinteestä sekä mehiläishoitajien huolellisuudesta ja osaamisesta.

Geologia

Yksilöity maantieteellinen alue on kokonaisuudessaan hyvin monimuotoinen, aaltoileva kalkkikivipitoinen tasanko, jonka ominaisuudet ovat karstimaalle tyypilliset. Erityispiirteet ilmenevät sekä maan pinnalla (tasangot, vajoamat, laaksot, rotkot) ja maan alla (luolat, tippukiviluolat, kalkkikivikonkreetit). Maantieteelliselle alueelle on muodostunut karstimaalle ominainen ns. punainen maa (terra rossa). Erilaisista ympäristötekijöistä (eroosio, veden valuminen maan sisään) johtuen maan pintakerros on suhteellisen ohut ja kivinen.

Ilmasto

Karstin maantieteellisellä alueella lauhkea välimerellinen ilmasto kohtaa kylmän mannerilmaston, kun kylmää mannerilmaa virtaa koillisesta erityislaatuisen sääilmiön – Bora-tuulen – mukana alueelle. Bora on kuiva, kylmä ja puuskittainen koillistuuli, joka syntyy mannerilmamassojen siirtyessä merta kohti. Se voi puhaltaa läpi vuoden, mutta useimmiten pääasiassa talvisin alentaen lämpötiloja ja aiheuttaen maan kulumista. Säätilan suuret vaihtelut ovat tavallisia Karstin alueella erityisesti talvisin. Meren läheisyydestä johtuen lämpötila saattaa usein nousta äkkiä keskellä talvea päiväkausia puhaltaneen kylmän Bora-tuulen jälkeen. Vaikka kaikkina kuukausina sataa, Karstin vettä läpäisevä maaperä edistää kuitenkin kuivumista.

Kasvillisuus

Maantieteellisen alueen kasvillisuus on sopeutunut alueen geologisiin ja ilmastollisiin erityisolosuhteisiin. Merkittävä osuus on ollut myös ihmisen toiminnalla luonnossa. Karst oli ammoin tiheiden tammimetsien peittämä, mutta puun hyödyntämiseksi ne hävitettiin tai poltettiin ja raivattiin viljelyn ja karjatalouden tarpeisiini. Kun karjataloudesta ja hakkuista luovuttiin, Karstin alueelle ominainen pensaskasvillisuus alkoi pian vallata alaa 1800-luvun puolivälissä. Näin syntyivät Karstin laidunmaat ja niityt sekä niiden poikkeuksellinen kasvillisuus. Karst on kasvillisuudeltaan yksi Slovenian monipuolisimmista alueista, koska siellä tavataan lähes puolet maan kasvilajeista. Eräiden uhanalaisten harvinaisten lajien lisäksi Karstissa esiintyy myös monia tyypillisiä submediterraanisen alueen kasvilajeja.

Kuivat niityt ovat tyypillisesti hyvin tiheäkasvuisia ja lajistoltaan monimuotoisia. Yhdellä niityllä voidaan tavata yli sata Karstin alueelle tyypillistä kasvilajia, joista monet ovat kotoperäisiä. Kukinta alkaa varhain keväällä ja jatkuu kesän loppuun asti. Monipuolinen kasvipeite rikastuttaa monia tälle ympäristölle luonteenomaisia laaksoja, ja ympäristö saa aikaan erityisen paikallisilmaston, joka poikkeaa lähiympäristöstä ja vaikuttaa alueen kasvillisuuteen.

Metsien, pensaikkojen ja kuivien niittyjen tyypillisiä puita ja pensaita ovat muun muassa isolehtilehmus, humalapyökki, tammi, mustamänty, kastanja, imeläkirsikka, veikselinkirsikka, akasia ja sumakki.

Alueella esiintyy myös runsaasti monenlaisia nurmi-, palko- ja yrttikasveja, viimeksi mainittuja yli 35 lajia, joihin kuuluu myös runsaasti luonnonvaraisena esiintyvä talvikynteli.

Inhimilliset tekijät

Mehiläishoidolla on Karstin alueella pitkät perinteet. Rehtori Janko Vodopiveciltä, joka harjoitti mehiläishoitoa Karstissa vuosina 1892–1937, on säilynyt useampia mainintoja aiheesta. Vuosi 1910 oli käännekohta Karstin nykyaikaisen mehiläishoidon kehityksessä, koska silloin mehiläishoitajat yhdistäytyivät. Yhdistykset vaikuttivat positiivisesti mehiläishoidon nykyaikaistumiseen ja liikuteltavilla pesäosastoilla varustettujen mehiläispesien käyttöönottoon.

Maantieteellisen alueen monipuolinen kasvillisuus ja mehiläishoidon pitkät perinteet ovat osaltaan rikastuttaneet mehiläishoitajien kokemusta, tietoa ja osaamista sekä laiduntamisolosuhteiden optimaalista hyödyntämistä sijoittamalla mehiläispesät paikkoihin, joiden kasvillisuus mahdollistaa erittäin korkealaatuisten Kraški med -hunajalajikkeiden tuotannon. Ilmaston ansiosta Kraški med -hunaja on kuivaa, hyvin kypsynyttä ja kivennäispitoista. Monipuolinen rikas kasvillisuus ja kuiva ilmasto vaikuttavat Kraški med -hunajan täyteläiseen ja voimakkaaseen aromiin, joka erottaa sen muista hunajalaaduista.

4.7 Valvontaelin:

Nimi: Bureau Veritas, d.o.o. Osoite: Linhartova 49a SI-1000 Ljubljana SLOVENIJA P. +386 14757670 F. +386 14747602 Sähköposti: info@bureauveritas.si

4.8 Merkinnät:

Hunaja, joka täyttää Kraški med -hunajan eritelmän vaatimukset, on merkittävä nimellä ”Kraški med” sekä (jäljempänä esitetyllä) tunnuksella; lisäksi päällysmerkinnöissä on oltava maininta hunajalaadusta, teksti ”zaščitena označba porekla” (suojattu alkuperänimitys), yhteisön tunnus sekä kansallinen laatumerkki, tuottajan nimi, erän numero ja maininta ”proizvedeno v Sloveniji” (tuotettu Sloveniassa).

(1) EUVL L 93, 31.3.2006, s. 12.